**Pronssiteräkala** eli **harmaateräkala** (*Notopterus notopterus*) on teräkalojen (Notopteridae) heimoon kuuluva makeassa ja murtovedessä elävä kalalaji. Se on sukunsa ***Notopterus*** ainoa laji. Suvun tieteellinen nimi tulee kreikan kielen sanoista ’noton’ ("selkä") ja ’pteron’ ("siipi", "höyhen", "evä"), mikä viittaa kalan sulan muotoiseen selkäevään.

Koko ja ulkonäkö
----------------

Vuoden 1840 piirros lajista.
Pronssiteräkala on tavallisesti 25 senttimetrin mittainen ja voi kasvaa maksimissaan 60 senttimetrin mittaiseksi. Sen väritys vaihtelee sijainnista riippuen hopeisesta vaaleanharmaaseen. Sen ruumis on hyvin litistynyt, pitkänomainen ja kapenee pyrstöä kohti. Vatsassa on kölieviä, jotka on vatsaevien edestä kaksinkertaisesti hammastettu. Selkäevän kanta on hyvin lyhyt ja sijoittuu melko keskelle kalan standardipituutta. Vatsaevät ovat surkastuneita. Peräevän alkukohta sijoittuu välittömästi vatsaevien taakse ja ulottuu aina pyrstöevään asti. Selkäevässä on 7–9 pehmeää ruotoa ja peräevässä 97–111 pehmeää ruotoa. Kymmenprosenttisessa formaldehydiliuoksessa kalan ruumis muuttuu kokonaan ruskeaksi. Pronssiteräkala muistuttaa suuresti rengasteräkalaa (*Chitala chitala*), mutta rengasteräkalalla kuitenkin on siitä poiketen selkäpuolellaan poikittaisia juovia ja sen kallonmuoto on huomattavasti pronssiteräkalan vastaavaa koverampi.

Levinneisyys ja elinympäristö
-----------------------------

Pronssiteräkala on laajalle levinnyt Intian, Indonesian, Bangladeshin, Pakistanin, Nepalin, Myanmarin ja Sri Lankan alueella. Aikuiset yksilöt elävät seisovissa ja hitaasti virtaavissa vesissä järvissä, tulvatasanteissa, kanavissa ja lammissa.

Ravinto ja elintavat
--------------------

Pronssiteräkalan ravintoa ovat hyönteiset, äyriäiset, kalat ja toisinaan vesikasvien nuoret juuret. Se on aktiivisimmillaan iltahämärällä ja yöllä. Lisääntyminen tapahtuu monsuunikaudella seisovassa tai virtaavassa vedessä yleensä öiseen aikaan. Naaras, jonka pituus on 21–25 senttimetriä, tuottaa yleensä 1 200–3 000 mätimunaa, jotka asettuvat pieniin ryhmiin vedenalaisuuden kasvillisuuden sekaan.

Merkitys ihmiselle
------------------

Pronssiteräkala on arvostettu ruokakala suurimmassa osassa sen levinneisyysaluetta. Lajin lihasta tehtyä keittoa on havaittu annettavan tuhkarokosta kärsiville.

Lähteet
-------

1. ↑  Ng, H.H.: *Notopterus notopterus* *IUCN Red List of Threatened Species. Version 2020-1*.  2020. International Union for Conservation of Nature, IUCN, Iucnredlist.org. Viitattu 24.6.2020. (englanniksi)
2. ↑  Synonyms of *Notopterus notopterus* *FishBase*. Froese, R. & Pauly, D. (toim.). Viitattu 4.6.2020. (englanniksi)
3. ↑  Markku Varjo, Lauri Koli ja Harri Dahlström: *Maailman kalojen nimet*, s. 15. Suomen Biologian Seura Vanamo, 2004. ISBN 951-9108-13-0.
4. 1 2 3 4 5 6 7  *Notopterus notopterus* (peilipalvelin) *FishBase*. Froese, R. & Pauly, D. (toim.). Viitattu 4.6.2020. (englanniksi)
5. 1 2 3  Notopterus notopterus – Bronze Featherback *Seriously Fish*. Viitattu 4.6.2020. (englanniksi)
6. 1 2 3 4 5  Darshan, Achom; Abujam, Santoshkumar; Das, D.N.: *Biodiversity of Fishes in Arunachal Himalaya: Systematics, Classification, and Taxonomic Identification*, s. 27–28. Academic Press, 2018. ISBN 9780128155561.


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q728564
* Wikispecies: Notopterus notopterus
* ADW: Notopterus\_notopterus
* ARKive: notopterus-notopterus
* BOLD: 211177
* CoL: 47Y7T
* FishBase: 7990
* GBIF: 5212862
* iNaturalist: 107190
* IRMNG: 10576472
* ITIS: 161911
* IUCN: 166433
* NCBI: 103479
* WoRMS: 281795

 |

 |